P. Hrušovský, podpredseda NR SR: (2002-06-19):
M. Maxon, poslanec: Ďakujem pekne za slovo. Vážený pán podpredseda Národnej rady, vážený pán minister. Dovoľte mi vyjadriť sa predovšetkým k pozmeňujúcemu návrhu k vládnemu návrhu zákona o verejných vodovodoch a verejných kanalizáciách, ktorý predložil pán Sopko. Dámy a páni, poslanecký klub Hnutia za demokratické Slovensko na základe odporúčania garanta za túto oblasť nebude mať problém podporiť tento vládny návrh zákona, ale za predpokladu, že by prešiel pozmeňujúci návrh pána poslanca Sopka, tak jednoducho nie je možné z našej strany podporiť tento vládny návrh zákona. Ja predpokladám, čo pána poslanca Sopka viedlo k tomuto pozmeňujúcemu návrhu, možno že trošku žartovne by som mohol povedať, že asi by sa dal tento pozmeňujúci návrh uplatniť pred 10 alebo 15 rokmi, ale už sme o desať rokov starší a pán kolega, keď začínate svoje zdôvodnenie tým, že ceny vodného, stočného by mali vychádzať z princípu solidarity, no tak dovoľte mi, aby som sa nad tým pousmial, prečo by nemal platiť princíp solidarity pri mlieku, prečo by nemal platiť princíp solidarity pri rožkoch alebo v mnohých iných veciach. Jednoducho ja vás celkom dobre neviem presvedčiť, aby ste tento návrh neakceptovali, lebo je v zásade pre mňa nepochopiteľné, že niekto takýto návrh môže predložiť, nehovoriac o tom, že ani v princípe centrálnej plánovanej ekonomiky nebolo možné tieto veci jednoznačne riešiť a boli iné, teda vyrovnávacie mechanizmy na to, aby sa cenová politika vyvíjala inak. No a pán poslanec, pokiaľ by sa aj tento váš návrh dal prezentovať ako osožný pre občanov Slovenskej republiky, tak veľmi jednoznačne treba povedať, že v konečnom dôsledku by rozhodujúcej väčšine občanov Slovenskej republiky tento váš návrh uškodil. Jednoducho by uškodil preto, že by sa stratila transparentnosť sledovania nákladov a že týmto vaším návrhom jednoducho by sme eliminovali konkurenčné prostredie a nebol by vyvíjaný efektívny tlak na to, aby náklady príslušné vodárenské spoločnosti či už na jeden kubický meter pitnej vody alebo na jeden kubický meter stočného bol akýmkoľvek spôsobom tlačený čo najnižšie. Takže ďalšia moja pripomienka ešte smeruje aj k tomu, čo ste v zdôvodnení uviedli, vy uvádzate, že v prípade akceptovania vášho návrhu a stanovenia jednotnej ceny za kubický meter vody a kubický meter odpadovej vody alebo teda odkanalizovanej vody, že by miestom stanovenia tejto ceny bolo ministerstvo pôdohospodárstva, a nie Úrad pre reguláciu sieťových odvetví. Nuž toto je celkom neakceptovateľné, my jednoducho nemôžeme. Aj tam, kde máme ambíciu akýmkoľvek spôsobom regulovať ceny, my nemôžeme na ústredné štátnej správy delegovať tieto právomoci. Na tieto právomoci musíme mať ambíciu, aby boli koncentrované v jednom bode. Ak by to teda mal robiť iný ústredný orgán štátnej správy ako Úrad pre reguláciu sieťových odvetví, tak by to v každom prípade mohlo byť jedine ministerstvo financií a v žiadnom prípade nie ministerstvo pôdohospodárstva. Ja v zásade sa, ešte raz zopakujem, ani veľmi nečudujem, že pán poslanec Sopko predložil tento návrh, ale dovoľte mi, aby som vyslovil začudovanie nad tým, že pod takýto návrh našiel ďalších 15 podpisov. Ja teda navrhujem, pán poslanec, aby ste zvážili, či tento návrh nestiahnete, aby ste v konečnom dôsledku neohrozili vládny návrh zákona ako taký. Ďakujem pekne za pozornosť.